"I ndzhenga lowunene!" Ku xeweta Misaveni. Ma xewetele lawa ya vukulu a a dyondzisiwile hi mudyondzisi Phakela. Lavakulu a va xewetiwi wonge i tintangha ta wena. Loko u lava ku xewetana na lavakulu va xewete hi ku landza nkarhi wa siku. Kasi loko u lava ku bula na vona nkarhi wo leha bula hi ta maxelo, masimu na swiharhi. Hinkwaswo leswi Misaveni a a swi twile hi mudyondzisi Phakela. O xi venga ntsena 'Manjhetse' a xi n'wi vumba. "Ri perile we' jaha ra mina!" Ku hlamula munhu loyi, swimahlwana swi hlometela ehansi ka xigqoko. A yima, a languta Misaveni wonge o sungula ku vona munhu. A xi langutela hansi tani hileswi a a lehile ku xi hundza. A a rindzerile leswaku Misaveni xi vula swin'wana. Ntokoto a wu n'wi dyondzisile leswaku a ku ri na swikongomelo swo hambana-hambana swa ku xeweta vanhu. Minkarhi yin'wana, tani hi sweswi, munhu a a xeweta un'wana hi xikongomelo xa ku vutisa swin'wana. "Ndzi vutisa loko mi tiva Samariya Bilankulu!" I Misaveni xolexo. Munhu loyi a yima, a langutile hansi "Samariya, Samariya, Samariya! U tirha kwala purasini" A vutisa se a tlakusile nhloko nakambe. "Swi na ku tlula khume-ntlhanu wa malembe a tirha kwala mapurasini. A ndzi tivi loko a ha tirha kona." Wanuna a yima, a ehleketa. "Hayi, a ndzi n'wi tivi. Laha purasini ku na vaMamayila, vaNjhakanjhaka, vaXimphephana na vaMthavini. Samariya a ndzi n'wi tivi." "U ta va a sukile. Tani hilaha ndzi vulaka ha kona, a nga va a tirhile kwalomu ka khume-ntlhanu wa malembe lama ma nga hundza." Xi vula xi twa mbilu yi fehla. "Kambe hambi a lo tirha makume-mbirhi wa malembe lama ma nga hundza a ndzi ta va ndza ha n'wi tiva loko a tirhile laha ka purasi leri. A a nga ta ndzi kohlwa. Mina ndzi xibondha xa ndhawu leyi. Vanhu hinkwavo va tliloka ka mina loko va nghena na loko va chayisa. Ndzi na malembe ya makume-mbirhi nhungu ndzi tirha laha. A ndzi ta va ndzi n'wi tsundzuka." "Hey, a ndza ha tivi." Ku hlamula Misaveni, xi langutile munhu loyi. Xikandza xa yena a xi komba a tsakela ku pfuna. "U tirha kwala Stofkrag" Wanuna a lava ku tiva. "Va te u tirha eDivila. A ndzi tivi ku eDivila ka kona va vula kwihi!" Misaveni xi vula. "Loko swi ri tani swi vula leswaku hi ta fanela ku vutisa ni le ka mapurasi laman'wana. Mapurasi ya laha Divila ma tele mufana wa mina. Ma famba ma ya fika le Mungedzi le!" Ku vula wanuna loyi. "Wena u ta hi kwihi kule" "Hi le Buxi!" "Se Samariya loyi i yini na wena?